ทองคำร่วง 45.1 ดอลล์
สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 45.1 ดอลลาร์ หรือ 2.5% ปิดที่ 1,781.4 ดอลลาร์/ออนซ์หลังวิกฤตหนี้ยุโรปเริ่มผ่อนคลาย
16 ก.ย. 2554

สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 45.1 ดอลลาร์ หรือ 2.5% ปิดที่ 1,781.4 ดอลลาร์/ออนซ์หลังวิกฤตหนี้ยุโรปเริ่มผ่อนคลาย 
นักลงทุนเทขายสัญญาทองคำทันทีที่อีซีบีประกาศว่าจะอัดฉีดสภาพคล่องในรูปสกุลเงินดอลลาร์เข้าสู่ภาคธนาคารของยุโรป ด้วยการปล่อยเงินกู้ให้กับธนาคารพาณิชย์ในยูโรโซนเป็นเวลา 3 เดือนจนถึงช่วงปลายปีนี้
"คณะกรรมการบริหารของอีซีบีดำเนินการด้วยการร่วมมือกับธนาคารกลางสหรัฐ (เฟด), ธนาคารกลางอังกฤษ,ธนาคารกลางญี่ปุ่น (บีโอเจ) และธนาคารกลางสวิตเซอร์แลนด์ เพื่อจัดหาเงินกู้เป็นเวลา 3 เดือนให้กับธนาคารในยูโรโซน" อีซีบีกล่าวในแถลงการณ์
เทรดเดอร์ในตลาดทองคำนิวยอร์กกล่าวว่า มาตรการดังกล่าวของธนาคารกลางเหล่านั้นมีเป้าหมายที่จะขจัดความวิตกกังวลในตลาด โดยตลาดหุ้นนิวยอร์กพุ่งขึ้นขานรับข่าวดังกล่าว แต่ตลาดทองคำถูกกระหน่ำขายเนื่องจากนักลงทุนลดความต้องการถือครองสินทรัพย์ที่ปลอดภัย
นอกจากนี้ มาตรการดังกล่าวจะทำให้สภาพคล่องสกุลเงินดอลลาร์ในตลาดการเงินสูงขึ้นในระยะสั้น หลังจากที่ก่อนหน้านี้ธนาคารพาณิชย์ในยูโรโซนประสบความยากลำบากในการเข้าถึงแหล่งเงินกู้ อันเป็นผลมาจากความกังวลที่ว่าธนาคารในยุโรปได้เข้าไปถือครองพันธบัตรของกรีซเป็นจำนวนมาก